Document ID: 32011D0403
Publication Date: 2011-07-07

Content:
DEĊIŻJONI TA’ IMPLIMENTAZZJONI TAL-KUMMISSJONI
tas-7 ta’ Lulju 2011
li temenda l-Annessi II u III tad-Deċiżjoni 2010/221/UE fir-rigward tal-irtirar ta’ programm ta’ eradikazzjoni għall-marda batteriku tal-kliewi għall-Gran Brittanja u l-approvazzjoni ta’ programm ta’ sorveljanza għall-ostreid herpesvirus 1 μνar għal Guernsey
(notifikata bid-dokument numru C(2011) 4770)
(Test b’relevanza għaż-ŻEE)
(2011/403/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f'annimali akkwatiċi (1), u b'mod partikolari l-Artikolu 43(2) tagħha,
Billi:
(1)
Id-Deċiżjoni tal-Kummissjoni 2010/221/UE tal-15 ta’ April 2010 li tapprova miżuri nazzjonali biex jiġi limitat l-impatt ta’ ċertu mard fl-annimali tal-akkwakultura u annimali akkwatiċi selvaġġi b'konformità mal-Artikolu 43 tad-Direttiva tal-Kunsill 2006/88/KE (2), tippermetti li ċerti Stati Membri japplikaw restrizzjonijiet fuq it-tqegħid fis-suq u l-importazzjoni ta’ konsenji ta’ dawk l-annimali sabiex jevitaw l-introduzzjoni ta’ ċertu mard fit-territorju tagħhom, sakemm l-Istati Membri jkunu wrew li t-territorju tagħhom, jew ċerti żoni demarkati tat-territorju tagħhom, ikun ħieles minn mard bħal dan jew li jkunu stabbilixxew programm ta’ eradikazzjoni jew sorveljanza biex ikun hemm ħelsien minn dan il-mard.
(2)
L-Anness II tad-Deċiżjoni 2010/221/UE attwalment jelenka lit-territorju tal-Gran Brittanja bħala żona tar-Renju Unit bi programm ta’ eradikazzjoni approvat għall-marda batteriku tal-kliewi (BKD).
(3)
Ir-Renju Unit innotifika l-ħsieb tiegħu li jirtira dak il-programm ta’ eradikazzjoni. Wara rievalwazzjoni estensiva tal-miżuri meħuda minn dak l-Istat Membru biex jikkontrolla l-BKD fil-Gran Brittanja, ġie konkluż li ma għadux xieraq li jiġu applikati r-restrizzjonijiet fuq iċ-ċaqliq tal-konsenji ta’ ċerti annimali tal-akkwakultura fir-Renju Unit kif stipulat f'dak il-programm. Konsegwentement, il-Gran Brittanja għandha titneħħa mil-lista ta’ żoni bi programmi ta’ eradikazzjoni approvati għall-BKD kif stipulat fl-Anness II tad-Deċiżjoni 2010/221/UE.
(4)
L-Anness III tad-Deċiżjoni 2010/221/UE bħalissa telenka partijiet mit-territorju tal-Gran Brittanja u l-Irlanda ta’ Fuq bħala żoni tar-Renju Unit bi programm approvat ta’ sorveljanza fir-rigward tal-ostreid herpesvirus 1 μνar (OsHV-1 μνar). Ir-Renju Unit issa bagħtet programm ta’ sorveljanza għall-OsHV-1 μνar għat-territorju ta’ Guernsey. Dak il-programm ta’ sorveljanza huwa mmirat biex juri li ż-żoni f'Guernsey fejn ma nstabx l-OsHV-1 μνar huma ħielsa minn dan il-vajrus u biex jipprevjeni l-introduzzjoni tiegħu f'dawn iż-żoni. Il-kontenut ta’ dak il-programm ta’ sorveljanza huwa ekwivalenti għall-programmi ta’ sorveljanza li diġà huma approvati u elenkati fl-Anness III tad-Deċiżjoni 2010/221/UE.
(5)
Ma ġewx individwati iktar mortalitajiet mis-soltu fl-irziezet u ż-żoni ta’ riinstallazzjoni li jżommu l-gajdriet tal-Paċifiku f'Guernsey fl-aħħar sentejn. Skont l-informazzjoni mogħtija mir-Renju Unit, l-operaturi tan-negozju tal-gajdriet tal-Paċifiku applikaw projbizzjoni volontarja fuq id-dħul tal-gajdriet tal-Paċifiku f'Guernsey minn April tal-2010. Din l-informazzjoni tissuġġerixxi li Guernsey hija ħielsa minn OsHV-1 μνar. Ir-restrizzjonijiet fuq iċ-ċaqliq biex jiġi mħares l-istatus tas-saħħa tal-gajdriet tal-Paċifiku f'dak it-territorju għandhom jiġu approvati.
(6)
Il-programm tas-sorveljanza għal Guernsey għandu għalhekk jiġi approvat u Guernsey għandha tiġi inkluża fil-lista stipulata fl-Anness III tad-Deċiżjoni 2010/221/UE.
(7)
Id-Deċiżjoni 2010/221/UE għandha għaldaqstant tiġi emendata skont dan.
(8)
Il-miżuri stipulati f'din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi II u III tad-Deċiżjoni 2010/221/UE huma mibdula bit-test fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, is-7 ta’ Lulju 2011.

Metadata:
Eurovoc Level 1 Categories: 100149
100161
100156
Eurovoc Level 2 Categories: 100277
100283
100252
100282
100215
100250
Eurovoc Level 3 Categories: 2479
122
2106
4590
913
2320
3544
2200
5877
All Eurovoc Categories: 1755
1854
2320
2435
3774